Përdorimi i teknologjisë në Hollywood
Hollywoodi ka filluar të shfrytëzojë teknologjinë e telefonave inteligjentë dhe kompjuterave tabletë për të krijuar fitime të reja
Telefonat inteligjentë dhe kompjuterat tabletë janë bërë aq popullorë sa që tani ata janë pjesë e jetës së përditshme për shumë njerëz në mbarë botën. Këto pajisje gjithashtu kanë nxitur një rritje të madhe të krijimit të programeve të shumta për to. Hollywood-i ka filluar të shfrytëzojë këtë lloj teknologjie për të krijuar fitime të reja. Matt Kozlov është duke jetuar një ëndërr. Ai është duke punuar me këngëtaren dhe aktoren Jennifer Lopez dhe regjisorin e filmave John Woo. Zoti Kozlov nuk është një lojtar tradicional në Hollywood. Ai është një nga drejtuesit kryesorë të Moonshark, një kompani e re e cila prodhon lojëra për telefonat inteligjentë. Zoti Kozlov thotë se ndërkohë që konsumatorët kanë mundësi të zgjedhin nga qindra e mijëra programe të ndryshme lojërash, kompania Moonshark ka një përparësi të veçantë. Moonshark mbërshtetet nga një prej agjencive më të mëdha të talentit, Creative Artists Agency, e njohur si CAA. Ajo përfaqëson disa nga yjet më të mëdha të Hollivudit, dhe është në partneritet me kompaninë Qualcomm, e cila është e specializuar në teknologjinë pa kabëll, duke i bërë realitet projeketet e Moonshark. Jennifer Lopez është bashkë-prodhuese e programit të parë të kompanisë Moonshark, që është një lojë vallëzimi e quajtur Dance Pad. Ajo konsulton për lëvizjet e vallëzimit dhe ndihmon në promovimin e lojës. Matt Mazzeo i companisë CAA thotë se kjo agjenci talenti nuk merret vetëm me gjetjen e punëve ose negocimin e kontratave për aktorët dhe atletët, ajo gjithashtu ndihmon njerëzit e famshëm të angazhohen në internet. CAA-ja ka themeluar pesë kompani të teknologjisë së lartë. Ajo nxjerr idetë, gjen njerëzit që bëjnë punën dhe përdor kontaktet e saj për të mbledhur fonde për kompanitë që janë në hapat e parë të zhvillimit. Regjisori i filmave ndërkombëtarë John Woo po punon me kompaninë Moonshark për krijimin e një loje ndërvepruese që pritet të dalë në treg në fund të këtij viti.